# Budsjett 2020 og prognose 2021-24

## Notat til instituttrådsmøtet 26. november 2019

Fra: Terje P. Hagen og Knut Tore Stokke

## Bakgrunn

Instituttrådet har behandlet saken i tre tidligere møter i høst, primært som følge av instituttets vanskelige økonomiske situasjon. Vi legger her fram forslag til budsjett for 2020 og prognose videre til 2024. Graden av usikkerhet knyttet til både inntekts- og kostnadssiden øker jo lengre ut i prognoseperioden vi kommer. Handlingsrommet for styring av økonomien øker også etter hvert som vi beveger oss utover i prognoseperioden fordi de fleste aktuelle tiltak for innsparinger eller økning av inntekter vil ta noe tid å implementere. Med bakgrunn i dette legger vi opp til en delt diskusjon av saken hvor vi først diskuterer budsjettet for 2020 og deretter diskuterer langtidsprognosen.

Det er etter instituttledelsens vurdering ikke mulig å levere en prognose som gjør at basisøkonomien kommer i balanse innen utgangen av 2024.

## Budsjett 2020

### Inntekter

Inntektssiden av budsjettet er gitt gjennom [fakultetets tildelingsbrev](https://www.med.uio.no/helsam/om/organisasjon/radet/2019/06_26nov/disponeringsskriv.docx). I tillegg til tildelingen fra fakultetet er det budsjettert med noen andre mindre øremerkede inntekter knyttet til tildelinger som går utenom den ordinære fordelingsmodellen. Det gjelder for eksempel tildeling til to konvergensmiljø-prosjekter innenfor Livsvitenskapssatsningen og en mindre inntekt for etikkundervisning gjennomført på Odontologi. Samlede inntekter for basis økonomien for 2020 blir da drøyt 98 mill.

### Personalkostnader

|  |  |  |
| --- | --- | --- |
| **Personalkostnader** | Fast lønn | 85 282 647 |
|  | Timelønn og honorarer | 2 942 771 |
|  | Feriepenger, AGA og pensjon | 37 845 142 |
|  | Offentlige refusjoner | -3 290 000 |
|  | Andre personalkostnader | -1 242 417 |
| **Personalkostnader Total** |  | **121 538 143** |

Personalkostnader utgjør ca 90% av kostnadene våre hvorav hovedtyngden er fast lønn. Feriepenger, arbeidsgiveravgift og pensjon kommer som et gitt påslag til fast lønn og timelønn. Offentlige refusjoner er primært knyttet til foreldrepermisjoner og sykemeldinger. I kategorien ‘Andre personalkostnader’ får vi for 2020 en innsparing (negativ kostnad) hovedsakelig knyttet til at fakultetet dekker lønnskostnaden til tidligere studiedekan mens hun er i forskningstermin.

Av de budsjetterte kostnadene til fastlønn for 2020 så er 85% allerede disponert gjennom tilsetting i faste stillinger. Vi viser for øvrig til oversikten over pågående tilsettinger som ble presentert i møtet 19. november.

Timelønn og honorar kan brytes ned i kostnader knyttet til bedømmelse av phd-avhandlinger og vitenskapelige stillinger (ca 0,98 mill) og kostnader knyttet til studieprogrammene (ca 1,67 mill)[[1]](#footnote-1). Kostnadene knyttet til bedømmelse av phd-avhandlinger kan ikke styres og budsjettet for disse og bedømmelse til vitenskapelige stillinger er en ren framskrivning av tidligere regnskapstall. For studieprogrammene så vil det heller ikke være mulig å styre kostnadene knyttet til ekstern sensur ettersom dette er et pålagt krav for alle masteroppgaver og behandling av klagesaker, så også disse kostnadene er framskrevet med basis i regnskapstall. Dette utgjør 0,68 mill. Vi står da igjen med ca 1 mill fordelt på studieprogram/fag. Vi viser til egen gjennomgang av timelønn og driftsmidler til studieprogrammene nedenfor.

### Drift og investeringer

I forslaget er det lagt opp til en reduksjon i driftsmidlene sammenlignet med 2019. Tildelingen ut til driftsmidler i avdelingene er redusert fra 5,4 mill til 4,5 mill. Det er i tillegg justert ned på forventede driftskostnader knyttet til kontordrift ved instituttet. Investeringsbudsjettet er justert litt opp målt mot prognosen for 2019. Årsaken til det er et nødvendig bytte av AV-utsyr på tre undervisnings/møterom i Fredrik Holsts hus. For drift og investeringer er det budsjettert med til sammen 13,1 mill for 2020 mot 15,3 mill for 2019.

Når det gjelder driften av studieprogrammene vil vi sende ut forslag til ramme pr program og be om en plan for ressursbruken. Forslaget til ramme vil dels være basert på historiske kostnader og dels en forventning om at utgiftene per studieprogram over tid skal nærme seg hverandre når det er justert særlige hensyn som f.eks. veiledning i klinisk praksis (AGS). I budsjettforslaget ligger det derfor fortsatt inne en framskrivning av regnskapstall pr studieprorgam/fag. Vi forventer ikke at eventuelle justeringer i rammen vil ha noen vesentlig effekt i årsbudsjettet.

### Nettobidrag fra eksternfinansierte prosjekter og prosjektavslutninger

Nettobidraget for 2020 er i all hovedsak basert på aktiviteten i allerede kjente prosjekter. Det er lagt inn forventninger om nærmere 3 mill i nye inntekter knyttet til private finansiører og nesten en halv million i inntekter fra EU. Fra NFR og andre statlige finansiører ligger kjente inntekter allerede over måltallet for 2020. Budsjettert nettobidrag for 2020 er 34,7 mill noe som er ca 3,5 mill høyere enn for 2019.

For prosjektavslutninger så vil det avsluttes et oppdragsprosjekt i 2020 med et overskudd på 1,4 mill mot basis. Oppdraget har bestått i kursing av utenlandsk utdannet helsepersonell som skal ha rett til å sykemelde i Norge, primært kiropraktorer og fysioterapeuter.

### Oppsummering Budsjett 2020

|  |  |
| --- | --- |
| Inntekter | -98 076 753 |
| Personalkostnader | 121 512 648 |
| Driftskostnader | 11 135 748 |
| Investeringer | 2 000 000 |
| Nettobidrag fra eksternfinansierte prosjekter | -34 656 155 |
| Prosjektavslutning | -1 406 306 |
| **Grand Total** | **509 182** |

Budsjettet for 2020 gir et isolert resultat hvor inntekter og kostnader omtrent balanserer. Effekten er dermed at det akkumulerte overforbruket vi går ut av 2019 med verken vil økes eller reduseres vesentlig i 2020.

## Prognose 2021-24

Inntekter

Inntektene er som redegjort for i møtet 19. november basert på fakultets simulering av langtidsinntekter. Dette arbeidet bygger blant annet på innrapporterte måltall fra instituttene på studie- og forskningsproduksjon og en videreføring av ABE- og rammekutt fra UiO. Nedgangen i inntekter i perioden kombinert med et akkumulert merforbruk i hovedsak fra årene 2018 og 2019 reduserer muligheten til å komme i økonomisk balanse i perioden. Vi vil derfor benytte arbeidet med evalueringen av fakultetets fordelingsmodell som startes i desember til særlig å påpeke at:

* når det kuttes i tildelingen ned til fakultetet så må strategimidler og fakultetsadministrasjonen ta en forholdsmessig større andel av dette slik at ikke kjernevirksomheten rammes mer enn nødvendig
* inntektsrammene for MEDs bachelor og masterprogrammer burde være minst som for andre tilsvarende utdanninger ved UiO. I dagens modell viderefordeler fakultetet et kutt fra UiO på studiesiden som er begrunnet med at fakultetet har gratis husleie i sykehusarealer, men ingen av fakultets bachelor og masterprogrammer bruker sykehusarealer.

### Personalkostnader

Hovedpunktene her er at:

* Kjente avganger for aldersgrensen blir ikke erstattet i perioden.
* Administrativ stab reduseres ned et halvt årsverk fra 2020, ytterligere ett fra 2021 og et halvt til fra 2022.

Summen av avganger i perioden kombinert med manglende nytilsettinger gjør at personalkostnadene faller fra 121,5 mill i 2020 til 109,9 mill i 2024. Bak fallet i kostnader ligger redusert bemanning. Årsverk på basis reduseres fra 134,2 i 2020 til 121 i 2024.

|  |  |  |  |  |  |
| --- | --- | --- | --- | --- | --- |
| Årsverk på basis | 2020 | 2021 | 2022 | 2023 | 2024 |
| Professor og førsteamanuensis | 59,1 | 57,1 | 53,1 | 54,3 | 55,3 |
| Universitetslektor | 2,7 | 2,8 | 3,6 | 4,6 | 5 |
| Universitetslektorer praksis | 16,8 | 16,8 | 16,8 | 16,8 | 16,8 |
| Rekrutteringsstillinger | 16,5 | 17,2 | 15,3 | 13,9 | 14,2 |
| Tek.-adm. stillinger | 36,2 | 35,2 | 33 | 31,7 | 31,7 |

For å avhjelpe redusert kapasitet til undervisning er det lagt opp til at tilsetting av stipendiater på basis skjer som fireårig stillinger med undervisningsplikt og at disse fordeles ut der kapasitetsutfordringene er størst. For å nå instituttets måltall skal det tilsettes 4 stipendiater i 2020, fire i 2022, tre i 2023 og to i 2024.

For å erstattet frikjøp i dummy-prosjekter (forventede prosjekter) utover i perioden er det budsjettert med tilsetting som universitetslektor eller alternativt at det legges pliktarbeid på stipendiatene. Det vil gi en mindre reduksjon i kapasitet enn nedgangen i årsverk tilsier.

Drift og investeringer

Det er lagt inn en forventning om ytterligere innsparinger i drift og investeringer utover 2020 nivået. Samlet sett går drift og investeringer fra 13,1 mill pr år i 2020 til 10,8 mill i 2024.

### Nettobidrag

Beregningen av nettobidraget er holdt uforandret på det nivået som ble presentert i møtet 19. november. Prognosen forutsetter opprettholdelse av et stabilt høyt nivå på nettobidraget.

### Innsparingstiltak

For å kompensere for nedgangen i antall årsverk i prognoseperioden vil vi anbefale følgende tiltak for å redusere undervisningsbehov

* HES-emner i phd-programmet søkes overført fakultet. De av emnene fakultetet ikke ønsker å finansiere legges ned med virkning fra 2021, alternativt så gjennomføres emnene men inngår ikke i instituttets beregning av kapasitetsbehov på avdelingsnivå.
* Elektive emner på THV og ICH tas ned slik at nivået på ressursinnsats per student samsvar med ressursinnsatsen på eu-HEM/HEPMA.

Et annet aktuelt innsparingstiltak vil være å se om vi kan utnytte arealene våre bedre og spare inn på husleiekostnadene. Årlig husleie for Helsam er 24,2 mill[[2]](#footnote-2) fordelt på

* Harald Schjelderup hus; 6 mill
* Stjerneblokka; 3,3 mill
* Fredrik Holsts hus; 14,9 mill

Det er ikke lagt inn noen forventning i prognosen om redusert husleie, men vi vil sette i gang et arbeid for å se nærmere på dette.

1. Det er i tillegg budsjettert med ca 110’ i timelønn som bruk av stimuleringsmidler for et ERC-prosjekt. [↑](#footnote-ref-1)
2. Husleiekostnadene ligger budsjettert og regnskapsført på fakultetsnivå, men innføring av ny husleiemodell ved UiO legger opp til at innsparinger eller økte kostnader belastes lokalt. Helsam disponerer også lokaler i Forskningsveien 2B og Bygg20 på Gaustad, men betaler ikke husleie for disse arealene. [↑](#footnote-ref-2)